Rikke Karlsson fra Dansk Folkeparti og Ole Christensen fra Socialdemokraterne er begge klar til at indtage en plads i Europa Parlamentet. Det står klart, efter at de personlige stemmer er talt op. Ole Christensen (S) fik 26.970 stemmer og klemte sig dermed ind på Socialdemokraternes tredje og sidste mandat. Rikke Karlsson fik 9.205 personlige stemmer og blev dermed den næststørste stemmesluger i Dansk Folkeparti. Der var dog langt op til spidskandidaten Morten Messerschmidt (DF), som slog alle rekorder med 465.758 personlige stemmer. Jens Rohde (V), som er fra Viborg, men er opstillet til parlamentet i Nordjylland, kom også ind. Han fik 48.880 personlige stemmer.

Referat:
Både Dansk Folkeparti, Venstre og Socialdemokraterne kan sende en nordjyde ned til Europa Parlamentet.